ইয়েমেন ও জাবার অভিযান

বশির ইবনে সা'দের অভিযান ছিল নবি মুহাম্মদ কর্তৃক প্রেরিত একটি সারিয়া বা সামরিক অভিযান। এতে তিনি সাহাবি বশির ইবনে সা'দকে ইয়েমেন ও জাবার অঞ্চলের উদ্দেশ্যে প্রেরণ করেন। ইসলামের ইতিহাস অনুযায়ী, এটি ৭ হিজরি সনের শাওয়াল মাসে (ফেব্রুয়ারি, ৬২৮ খ্রি) সংঘটিত হয়। 

 পটভূমি 
ঐতিহাসিক বর্ণনা অনুযায়ী, এই অভিযানের উদ্দেশ্য ছিল ইয়েমেনের একদল মুশরিকের সমাবেশ দমন করা, যাদের সম্পর্কে ধারণা করা হয় যে, তারা মদিনায় হামলা চালানোর পরিকল্পনা করছিল।

 অভিযান 
সপ্তম হিজরির শাওয়াল মাসে নবি মুহাম্মদের নির্দেশে বশির ইবন সা'দ আল-আনসারি ৩০০ জন মুসলিম যোদ্ধাকে সঙ্গে নিয়ে ইয়েমেন ও জাবার অঞ্চলের দিকে অগ্রসর হন। এর আগে গোয়েন্দা সূত্রে খবর পাওয়া গিয়েছিল যে, উয়াইয়না ইবনে হিসনের নেতৃত্বে কাফের ও মুশরিকদের এক বিশাল দল সংঘবদ্ধ হয়েছে এবং তারা মদিনার সীমান্তে আক্রমণের প্রস্তুতি নিচ্ছে। বশির যোদ্ধাদের নিয়ে তাদের অবস্থানের উদ্দেশ্যে অগ্রসর হতে থাকেন। তিনি ও তার সঙ্গীরা অত্যন্ত কৌশল অবলম্বন করেন। তারা দিনের বেলা আত্মগোপন করে থাকতেন এবং রাতের অন্ধকারে অগ্রসর হতেন, যাতে শত্রুপক্ষ তাদের গতিবিধি টের না পায়। এভাবে গোপনে অগ্রসর হতে হতে তারা নির্ধারিত গন্তব্যে পৌঁছে যান। তবে মুসলিম বাহিনীর আগমনের সংবাদ পেয়ে তারা আতঙ্কিত হয়ে স্থান ত্যাগ করে পালিয়ে যায়।

পালানোর সময় তারা বিপুল পরিমাণ সম্পদ ও মালামাল ফেলে রেখে যায়। মুসলিম বাহিনী সেই সম্পদ জব্দ করে। এছাড়াও দুই ব্যক্তিকে আটক করা হয়। পরে তারা মদিনায় আগমনের পর ইসলাম গ্রহণ করে মুসলমান হয়ে যায় এবং মুক্তি পান।"Thirty men with Basheer bin Sa d Al-Ansari headed for Bani Murrah", Witness-Pioneer.comThe life of Mahomet and history of Islam, Volume 4, By Sir William Muir, Pg 84 See bottom of page, notes section

 প্রাথমিক ইসলামি সূত্র 
ইবনে সা'দ বর্ণনা করেন: সপ্তম হিজরির শাওয়াল মাসে বশির ইবনে সা'দ আল-আনসারির নেতৃত্বে ইয়েমেন ও জাবার অঞ্চলের দিকে একটি সামরিক অভিযান পরিচালিত হয়। তারা [বর্ণনাকারী] বলেন: আল্লাহর নবির কাছে সংবাদ পৌঁছায়, গাতাফান গোত্রের একটি দল জানাব নামক স্থানে সমবেত হয়েছে এবং উয়াইনা ইবনে হিসন তাদের সঙ্গে চুক্তিবদ্ধ হয়ে মদিনায় আক্রমণের উদ্দেশ্যে প্রস্তুতি নিচ্ছে। এই সংবাদ পাওয়ার পর তিনি বশির ইবনে সা‘দকে ডেকে পাঠান। এরপর তাঁর হাতে একটি পতাকা অর্পণ করে তাঁর সঙ্গে তিনশত সাহাবিকে প্রেরণ করেন। তারা রাত্রিবেলা অগ্রসর হতেন এবং দিনেরবেলা গোপনে অবস্থান করতেন, যাতে শত্রুপক্ষ তাদের গতিবিধি টের না পায়। এভাবে তারা ইয়েমেন ও জাবার অঞ্চলে পৌঁছান। এই স্থানটি জানাবের নিকটে অবস্থিত ছিল। জানাব এমন একটি এলাকা, যা সালাহ, খায়বার ও ওয়াদি আল-কুরার বিপরীত দিকে অবস্থিত ছিল। মুসলিমরা প্রথমে সালাহ অঞ্চলে অবতরণ করে শত্রুদের দিকে অগ্রসর হয়। তারা শত্রুপক্ষের অনেক গবাদি পশু দখলে নিতে সক্ষম হয়। এ সময় রাখালরা ছত্রভঙ্গ হয়ে যায় এবং তারা মূল সমাবেশকে সতর্ক করে দেয়। ফলে শত্রুদল ছত্রভঙ্গ হয়ে নিজ নিজ উঁচু ও দুর্গম এলাকায় পালিয়ে যায়। এরপর বশির ইবনে সা‘দ তাঁর সঙ্গীদের নিয়ে শত্রুদের বসতিস্থলে পৌঁছান, কিন্তু সেখানে কাউকে পাওয়া যায়নি। তখন তিনি সংগৃহীত গবাদিপশু নিয়ে ফিরে আসেন। এই অভিযানে তিনি তাদের মধ্য থেকে দু’জন ব্যক্তিকে বন্দি করেন এবং তাদেরকে নিয়ে মদিনায় উপস্থিত হন। পরে সেই দুই ব্যক্তি ইসলাম গ্রহণ করে, ফলে আল্লাহর রাসুল তাদের মুক্ত করে দেন।
 আরো দেখুন 

 মুহাম্মদের নেতৃত্ব ও শাসনব্যবস্থা
 মুহাম্মাদের সামরিক জীবন
 মুহাম্মাদের নেতৃত্বে যুদ্ধের তালিকা

 তথ্যসূত্র 
বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:ইসলামের ইতিহাস
বিষয়শ্রেণী:৭ম শতাব্দীতে ইসলাম